钦定古今图书集成/明伦汇编/皇极典/第204卷 > 《为百官劝进齐明帝表》齐·谢脁
## 钦定古今图书集成/明伦汇编/皇极典/第204卷 > 《为百官劝进齐明帝表》齐·谢脁

臣闻“时乘在御，必待先天之业；神化为皇，乃叶应期
之运。况复汤孙有绪，纂尧惟德，旧邦伫新，复禹归祉。”
大齐之权舆宝历，孕育前古，昭假四海，克酬三灵。而
嗣命疾威，蕃鄙叛涣，委裘御㝢，彝鼎如忽。陛下文思
体道，徇齐作圣，翦应龙于冀州，戮长蛇于沮水，荣光
之瑞昭回，延喜之宝润色，天眷爰发，人谋咸赞。伏愿
陛下仰答灵祗，弘宣景命，诞受多方，奄宅万国。